

**GA**

A Dhuine Uasail,

Tá Coiste Eacnamaíoch agus Sóisialta na hEorpa i mbun "**Leatsa an Eoraip, Abair Leat!**" a sheoladh, imeacht dá chuid a bheidh ar siúl idir **21 agus 22 Márta 2019 sa Bhruiséil** den deichiú huair as a chéile.

[Mar chuid den imeacht "Leatsa an Eoraip, Abair leat!" (YEYS),](https://www.eesc.europa.eu/yeys2019) tabharfar cuireadh do 33 scoil (ó na 28 mBallstát nó ó na cúig thír is iarrthóirí ar aontachas leis an Aontas) teacht chun na Bruiséile d'fhonn páirt a ghlacadh i ndíospóireacht faoi ábhar reatha is cás leis an aos óg.

Is é an teideal atá ar an imeacht seo ná **"10 mbliana slánaithe ag 'Leatsa an Eoraip, Abair leat!': Caith Vóta ar Son na Todhchaí"** i ngeall ar thoghcháin Pharlaimint na hEorpa 2019. Iarrfar ar na daltaí a dtuairim ar shaincheisteanna faoi leith a thabhairt, na cinn seo a leanas ina measc:

* Cén ról ba cheart a bheith ag saoránaigh óga i dtaca le tógáil na hEorpa agus conas is féidir leo páirt níos mó a bheith acu san obair sin?
* Cén chaoi ar féidir leis an Eoraip tuilleadh daoine óga a mhealladh chun páirt a ghlacadh sna toghcháin agus cén tionchar a bheadh acu dá gcaithfidís a vóta?
* Conas is féidir linn an daonlathas a threisiú san Eoraip agus faisnéis níos fearr faoi bheartais an Aontais a scaipeadh d'fhonn an bhréagaisnéis a chomhrac?
* Cén chaoi ar féidir le haos óg na hEorpa a gcion féin a dhéanamh chun an Eoraip a dhéanamh níos daonlathaí agus níos rannpháirtí?

Más meánscoil í an institiúid lena mbaineann tú, is cuma cén cineál meánscoile í, agus más amhlaidh atá sí lonnaithe i gceann de na 28 mBallstát nó de na cúig thír is iarrthóirí ar aontachas leis an Aontas, molaimid duit go mór [**iarratas a dhéanamh ar pháirt a ghlacadh in imeacht YEYS 2019**.](http://cdweb.eesc.europa.eu/eesceuropaeu-ae77k/pages/shcqwmileeibewbqvqbd6g.html)

Is ar bhonn crannchuir a roghnófar na scoileanna a ghlacfaidh páirt ann agus caithfidh na buaiteoirí **trí lá** sa Bhruiséil.

I gcás ina roghnófar do scoil, féadfaidh tú **triúr daltaí** a chur chun na Bruiséile ach iad a bheith sa bhliain leathdheireanach dá gcuid meánscolaíochta agus múinteoir a bheith ina dteannta. Is é an Coiste a ghlanfaidh na speansais taistil agus chóiríochta agus is é freisin a íocfaidh as pé béilí a ghabhann leis an imeacht.

Casfar daltaí ó na tíortha eile orthu anseo lenar féidir leo tuairimí a roinnt agus rúin a tharraingt suas ar ábhair a bhaineann leis an Aontas Eorpach. Is deis as an ngnáth é seo dóibh chun eolas níos fearr a chur ar an gcaoi a bhfeidhmíonn an tAontas agus chun páirt a ghlacadh i ndíospóireacht a bheidh ar aon dul le díospóireacht tionóil, agus é sin i dtimpeallacht ilchultúrtha.

Cuirfear seirbhís ateangaireachta ar fáil i mBéarla agus i bhFraincis le linn na seisiún iomlánach ach is i mBéarla a dhéanfar na cruinnithe de na meithleacha ullmhúcháin a reáchtáil.

Tabharfaidh cuid de chomhaltaí CESE cuairt ar na scoileanna a roghnófar d'fhonn na daltaí a ullmhú faoi chomhair na ndíospóireachtaí sa Bhruiséil. Cuirfear na doiciméid agus an t-ábhar teagaisc cuí chuig na scoileanna roimh na cuairteanna sin.

[Gheobhaidh tú mionchur síos ar an imeacht](https://www.eesc.europa.eu/yeys2019), físeán faoi imeacht YEYS 2018, an fhoirm clárúcháin ar líne, na rialacha agus an fhaisnéis phraiticiúil uile ach dul go dtí ár suíomh gréasáin.

[**Is é an 18 Samhain 2018 an spriocdháta le haghaidh iarratas.**](http://cdweb.eesc.europa.eu/eesceuropaeu-ae77k/pages/shcqwmileeibewbqvqbd6g.html)

Táimid ag tnúth go mór le fáilte a chur romhat chun na Bruiséile.

Le meas,

Isabel Caño Aguilar
Leas-Uachtarán ar CESE atá freagrach as an gCumarsáid

**** **** ****